Publication: Magyar Közlöny
Issue: MK-1998-80 (Year: 1998, Number: 80)
Era: 1990-2004
Section: a 38/1998. (IX. 4.) BM rendelethez
Paragraph Index: 15

6. Az iktatás 6.1. A helyi önkormányzathoz érkező, illetve ott keletkező iratokat — ha jogszabály másként nem rendelkezik — iktatással kell nyilvántartani. Az iratokat úgy kell iktatni, hogy abból az irat beérkezésének pontos ideje, az intézkedésre jogosult ügyintéző neve, az irat tárgya, az elintézés módja, a kezelési feljegyzések, valamint az irat holléte megállapítható legyen. 6.2. Nem kell iktatni, de jogszabályban meghatározott esetekben nyilvántartani kell különösen: — tananyagokat, — tájékoztatókat, — meghívókat, továbbá — a bemutatásra vagy jóváhagyás céljából visszavárólag érkezett iratokat, — pénzügyi bizonylatokat, számlákat (külön szabályozás szerint), — munkaügyi nyilvántartásokat, — anyagkezeléssel kapcsolatos nyilvántartásokat, — közlönyöket, folyóiratokat, — visszaérkezett tértivevényeket. 6.3. A nem papír alapú, elektronikus adathordozón érkezett iratokon (pl. magnetofonszalag, hajlékony lemez, CD ROM stb.) az ügyirat számát és tárgyát is rögzíteni kell. Az iktatókönyv „Irat jellege” rovatába be kell jegyezni, hogy pl. „magnetofonszalag”, a „kezelési feljegyzések” rovatba pedig annak tárolási helyét. 6.4. Elektronikus iktatás esetén az érkeztető képernyőrovatokat az iktatással megbízott iratkezelő tölti ki. 6.5. Az iratkezelő az iratokat a beérkezés napján, de legkésőbb az azt követő munkanapon iktatja be. Soron kívül kell iktatni és továbbítani a határidős iratokat, táviratokat, express küldeményeket, a hivatalból tett intézkedéseket tartalmazó „sürgős” jelzésű iratokat.

Source: https://magyarkozlony.hu/hivatalos-lapok/bc2f3ee1d5c85289ae6845b69ae9a24dc13ec7a3/dokumentumok/c8de5c2afae3a3a4b607c0b8c7c9477121f7663b/letoltes